
Om forfatteren

Rachel Reid er den bestselgende forfatteren bak hockeyromance-serien Game Changers. Hun bor i Nova Scotia i Canada. Hun har alltid bodd der, og det ser ut til at hun sannsynligvis alltid kommer til å gjøre det. Hun har to kjedelige universitetsgrader og to interessante barn.

Om boken

Bli med inn i Game Changers-universet, bøkene bak verdenssensasjonen HEATED RIVALRY!

Den rutinerte målvakten Eric Bennett har blokkert noen av de tøffeste skuddene på isen, men ingenting har forberedt ham på hans kommende utfordring — livet etter hockeyen.

Det er på tide å gjøre store forandringer, og endelig begynne å date menn.

Masterstudent Kyle Swift flyttet til New York med et knust hjerte i bagasjen. Han har lovet seg selv å finne noen på sin egen alder å bli forelsket i (for en gangs skyld). Helt til han møter en kjekk, distingvert herre av en hockeyspiller. Til tross for den intense fysiske tiltrekningen, har Kyle ingen planer om å bli følelsesmessig involvert. Han skal lære Eric noen triks, ha litt gjensidig moro — og så gå videre.

Eric er mer enn villig til å lære alt Kyle har å by på. Og Kyle hadde aldri forventet at dette uforpliktende forholdet skulle få ham til å lengte etter mer. En lykkelig slutt kan være innenfor rekkevidde. Men ikke hvis de er for sta til å være ærlige om følelsene sine.

COMMON GOAL: FELLES MÅL er fjerde bok i Rachel Reids internasjonalt bestselgende Game Changers-serie, som har nådd nye høyder gjennom tv-serien Heated Rivalry.


Materialet er vernet etter åndsverkloven.

Kopiering og tilgjengeliggjøring er ikke tillatt uten samtykke fra rettighetshaverne, avtale med Kopinor (www.kopinor.no) eller annen forvaltningsorganisasjon, eller hjemmel i lov.

Forbudet gjelder også trening av, og annen bruk av materialet i, kunstig intelligens, og innebærer et uttrykkelig forbehold mot tekst- og datautvinning etter digitalmarkedsdirektivet artikkel 4.

Denne boken er til Matt, Mitchell og Trevor.

Takk for at dere ga meg muligheten til å skrive denne boken,

og beklager at det tok så lang tid!


Kapittel én

«Jeg kommer til å tenke på det i hele kveld», innrømmet Eric Bennett. «Burde ha tatt den.»

Målstolpene svarte som vanlig ikke.

Eric grep flasken sin fra toppen av nettet, sprutet litt vann i munnen og kikket opp på storskjermen, der de viste målet som nettopp seilte forbi ham. Det så enda verre ut i sakte film.

«Vi tar den neste, ikke sant, gutter?» Eric banket på hver av målstolpene med spaken. Så ristet han løs skuldrene. Nå sto det 3–1 til motstanderlaget, og de var fortsatt bare i første periode. Denne kampen var en katastrofe. Eric kunne forestille seg hva kommentatorene på TV sa om ham akkurat nå. At Eric Bennett ikke klarte å henge med i tempoet i NHL lenger. At han hadde sett sine beste dager og var klar for å pensjonere seg.

Faen ta dem. Det hadde de sagt om Eric i snart ti år nå. Hver gang han hadde en dårlig kamp eller en liten skade, var det på tide å ta ham ut av laget. Som om han ikke hadde spilt dårlige kamper da han var tjueseks og vant alle keeperprisene. Som om han ikke, i en alder av trettiåtte år, hadde spilt en stor rolle da New York Admirals vant Stanley Cup for tre sesonger siden.

Kapteinen for Admirals, Scott Hunter, gikk bort til ham og dunket på leggskinnene hans. «Den var lei, Benny. Går det bra?»

«Det går bra. Jeg stenger døra nå. Tror du dere får inn et par mål?»

«Absolutt.»

Eric bøyde seg frem, klar for å fortsette spillet. «Jeg slipper ikke inn noe mer i kveld», lovet han seg selv.

Løftet varte i nøyaktig ett minutt og førtitre sekunder. Det var da Shane Hollander, den dumme, jævla stjerneløperen for Montreal, fyrte av et skudd som kunne vært tatt rett ut av læreboka, og det føk over Erics venstre skulder.

Faen.

Eric kikket bort på benken og ble slett ikke overrasket over å se trener Murdock gestikulere at han skulle komme til benken. Han kunne også se New Yorks andrekeeper, Tommy Andersson, ta på seg masken.

Faen!

«Beklager, gutter», sa Eric til stolpene sine. «Jeg må visst se resten fra sidelinjen. Vær greie mot Tommy.»

Han gikk mot benken med senket hode. Han kunne høre en svak applaus fra publikum, kanskje for å vise Eric støtte, eller kanskje av lettelse over at han ble byttet ut.

Tommy slo lett på Erics leggskinner idet han passerte ham. «Ikke tenk på det, Benny.»

Eric svarte ikke, for selvfølgelig kom han til å tenke på det. Ikke bare i denne kampen, men hele resten av sesongen.

Som veldig fort kunne være hele resten av karrieren hans. Eric ble møtt med forsiktige, støttende ord fra lagkameratene da han dumpet ned på benken. Han dro av seg masken og ga den til materialforvalteren som ga Eric en Admirals-caps å ha på seg i stedet. Eric hatet å gå med caps. De passet ikke til hodet hans.

Spillet fortsatte, og Tommy, som knapt nok hadde varmet opp, måtte stoppe to raske skudd. Han stoppet begge, noe som utløste et anerkjennende brøl fra publikum. Tommy var en god keeper. For god til å være reserve for Eric – det visste alle. Eric var sikker på at Tommy bare hadde blitt hos Admirals såpass lenge fordi han ventet på at Eric skulle legge opp. Kanskje hele laget ventet på at Eric skulle legge opp.

Kona hadde ikke ventet.

Eric rynket pannen. Det var ikke rettferdig å si det, ikke å tenke det engang. Det var flere grunner til at Holly avsluttet ekteskapet deres, og han forsto alle sammen. I årevis hadde han skjønt at ekteskapet ikke fungerte – gnisten som var der i ungdommen hadde sluknet for lenge siden. Eric hadde sagt til seg selv at det var timeplanen hans som hadde skylden og at han og Holly ville få sjansen til å forelske seg på nytt når han la opp. Kanskje hun hadde håpet på det en stund også, men sannheten de begge til slutt erkjente, var at de sannsynligvis aldri kom til å forelske seg i hverandre på nytt. De beste årene som par lå bak dem, og det var på tide å gå videre. Eric visste at skilsmissen var til det beste for begge to, men den vissheten gjorde ham likevel ikke mindre ensom.

Lagkameratene snakket ikke så mye med ham resten av kampen, selv ikke i pausene i garderoben. De visste at han helst ville være i fred akkurat nå. Tommy spilte en fantastisk kamp og stoppet alle unntatt ett av Montreals skudd mot mål, men Admirals tapte likevel med to mål til slutt.

Lenge etter at kampen var ferdig og trener Murdock hadde snakket til laget – hvor han roste Tommy for innsatsen – satt Eric på plassen sin iført halvparten av en marineblå Ted Baker-dress. Skjorten var åpen i halsen, og slipset hang løst og åpent rundt den bøyde nakken. Han dreide fraværende på gifteringen som han ikke helt klarte å slutte å gå med.

«Hei.»

Eric trengte ikke å løfte hodet for å vite at Scott Hunter satte seg ved siden av ham. «Hei.»

«Går det bra med deg? Jeg mener, bortsett fra kampen i kveld. Er det noe som plager deg?»

Nei da. Det er strålende å være nyskilt og ha førtiårsdagen rett rundt hjørnet. «Nei. Bare en dårlig kamp.»

Scott klappet ham på skulderen. «Neste kamp er du på topp igjen.»

Eric nikket. Det skulle han sørge for å være.

«Du kommer i morgen kveld, ikke sant?» spurte Scott.

Selv om Eric absolutt ikke hadde lyst til å gå på forlovelsesfesten for Scott og kjæresten hans, Kip, tvang han frem et smil og sa: «Klart det. Selvfølgelig. Gleder meg.»

Scott strålte mot ham. Scott hadde smilt mye de siste par årene, helt siden han forelsket seg i Kip Grady. Scott levde et ensomt liv i skapet før han bestemte seg for å risikere alt for å prøve lykken med mannen han møtte i en smoothiebar. Eric var en av de første Scott kom ut til, og Eric tok ikke lett på det. Han var glad på Scotts vegne, selv om ekteskapet som institusjon ikke hadde stått høyt hos ham i det siste.

«Bra», sa Scott, han smilte fremdeles. «Vi legger denne kampen bak oss, greit? Så skal vi ha det gøy alle sammen i morgen kveld.»

Eric ga ham et skjevt smil. «Til og med jeg?»

Scott lo. «Til og med du, Benny. Det skal jeg sørge for.»

Kyle Swift kikket over bordet for ørtende gang denne morgenen. Han kunne ikke noe for det. Disse avtalene om å lese sammen med Kip var aldri særlig produktive for ham. Han brukte mye mer tid på å studere Kips ansikt enn sine egne notater.

Kip var fordypet i noe på laptopen sin, og de nøttebrune øynene føk frem og tilbake mens han leste. Han hadde mørke stubber på kinnene og kjeven, noe Kyle likte, selv om det gjorde smilehullene til Kip mindre synlige. Og, uff. Kyle hadde brukt for mye av tiden de siste par årene på å tenke på disse smilehullene.

Kip så opp, og Kyle senket blikket raskt mot sin egen laptopskjerm.

Kyle visste ikke hvorfor han utsatte seg for dette. De trengte ikke å ha disse tåpelige avtalene om å lese sammen bare fordi både han og Kip jobbet med en mastergrad i historie. De gikk ikke engang på samme universitet. Kyle brukte som regel det meste av den første timen på å sende Kip stjålne blikk, og så begynte Kip å kjede seg og stilte Kyle spørsmål som ikke hadde noe med studiene å gjøre. Det var samtalene som tok knekken på ham. De snakket avslappet med hverandre og lo sammen, for de hadde så mye til felles. Kip var morsom og varm og tvers igjennom god. Og han var helt perfekt for Kyle – i motsetning til mennene han vanligvis datet.

Synd at Kip var forlovet.

«Kyle?»

Kyle løftet blikket og så rett på Kip, som smilte sjarmerende mot ham med smilehullene sine.

«Hei, der var du. Jeg skal hente påfyll.» Kip viftet med den tomme kaffekoppen. «Vil du ha?»

«Egentlig», sa Kyle langsomt, «må jeg gå.»

«Å.» Kip rynket pannen.

«Men vi ses på festen i kveld.»

Kips smil viste seg igjen. «Jeg kan ikke tro at jeg er forlovet!»

«Jeg vet ikke hva du ser i den fyren», sa Kyle tørt.

Kip sukket dramatisk. «Jeg vet. Men når man kommer i en viss alder, må man iblant ta til takke med det man får, ikke sant?»

«Tjueåtte. Er det alderen du mener?»

«Jeg vil ikke bli en gammel ungkar.»

«Det er snilt av deg å gifte deg med den nydelige, steinrike idrettsutøveren.»

«Jeg vet det», sa Kip alvorlig. «Jeg er en tapper type.»

Begge lo, og Kyle gjorde sitt beste for å ikke kjenne på det verkende hjertet.

«Kanskje du møter din fremtidige ektemann i kveld», foreslo Kip spøkefullt.

«Mhm. Vi ses senere.» Kyle dyttet laptopen ned i ryggsekken og slengte den over skulderen.

«Kanskje drømmemannen dukker opp! Ha et åpent sinn.»

Drømmemannen min kommer  garantert til å dukke opp. Det er på en måte det som er problemet. Det sa Kyle selvsagt ikke høyt. I stedet sa han: «Jeg skal ha på meg noe fint for sikkerhets skyld.»

«Du er alltid fin.»

Kyles hjerte snørte seg. «Nå må du ikke gjøre Scott sjalu.»

Kip fnøs som om det var verdens mest absurde tanke. Kyle gikk ut fra at det var det. Hvem som helst – Scott inkludert – så at Kip kun hadde øyne for sin kommende ektemann.

Kyle dro hetten på genseren over hodet for å beskytte håret og brillene mot det lette regnet utendørs. Han kunne bruke festen i kveld som motivasjon for å sette sluttstrek for denne meningsløse forelskelsen i Kip Grady. Kyle hadde meldt seg frivillig til å jobbe i baren i kveld, mest fordi det ville gi ham noe annet å gjøre enn å lytte til hjertet som snørte seg og sank når Kip og Scott klistret sammen de perfekte ansiktene sine.

Mens han skyndte seg ned trappene til T-banen, bestemte Kyle seg for at nå fikk det være nok. I kveld skulle han slutte å hige etter Kip og kanskje ha det litt moro med å flørte med streite hockeyspillere til de ble ukomfortable. Og så skulle han finne en snill, singel og, viktigst av alt, passende mann å leve lykkelig med i alle sine dager.

Eller en søt fyr med stram rumpe. Samme det.


Kapittel to

Kyle hadde aldri blitt så skuffet over en homsebar full av kjekke menn.

Han hadde tilbrakt mye tid på homsebarer. Mye tid på akkurat denne baren. I årevis hadde Kingfisher stått for det meste av inntekten hans, og i løpet av den tiden hadde han flørtet med et godt utvalg av heite menn på jobb. Og en god del av dem hadde han blitt med hjem. I kveld feiret Kingfisher forlovelsen til to homofile menn, men likevel var det stappfullt av streite menn. Hovedsakelig hockeyspillere.

Utrolig tiltrekkende hockeyspillere. Med koner.

Vann, vann overalt …

Kyle sukket og tappet en øl for ørtende gang den kvelden. Hockeyspillerne holder seg til det kjente og kjære når de skal velge alkoholholdig drikke. Han satte glasset på baren og smilte til den høye, rufsete og steinrike utøveren som tok imot ølen uten å ofre Kyle så mye som et blikk.

Streite menn. Herregud.

En gang i tiden ville det vært spennende å møte én NHL-stjerne, men siden Scott Hunter nå var stamgjest på Kingfisher, og Kyle og Kip var venner, var spillere fra New York Admirals hverdagskost for Kyle. Det var til og med kjedelig.

«Går det bra?» Kyles kollega, Aram, dultet ham lekent i hoften idet han strakte seg etter et glass.

«Ville hatt det bedre hvis noen av disse gutta visste hvordan man flørter», gryntet Kyle.

«Jeg vet. Helt bortkastet, ikke sant? Det er fullt av tiere her, og alle er ubrukelige.»

«Falske tiere», bekreftet Kyle.

Aram hvilte de kraftige armene sine på baren og bøyde seg frem mens han gliste mot de livlige og attraktive gjestene. «Men likevel. Gøy å se på. Har du sett Matti Jalo på nært hold?»

«Ikke så nært som jeg skulle ønske.»

Aram lo da en mann, som ikke var den kjekke finske backen til New York Admirals, ruslet bort til baren og bestilte et par halvlitere. Aram begynte å tappe mens han flørtet med mannen, men til ingen nytte. Kyle lot blikket vandre rundt i rommet.

Oi, oi. Eric Bennett.

Admirals’ stjernekeeper lente seg mot baren, tilsynelatende mens han betraktet festen. Kyle kjente ham egentlig ikke, men han hadde sett ham her før sammen med Scott og Kip, og han var akkurat den typen Kyle likte. Eller, han var akkurat den typen han skulle slutte å  forelske seg i. Men det skadet ikke å se. Kyle hadde alltid vært begeistret for det mørke, krøllete håret og de velstelte skjeggstubbene til Eric, begge med gråstenk. Han var høy og slank og virket alltid så moden og elegant sammenlignet med de andre Admirals-spillerne.

Eric var alene nå, og han var teknisk sett ved baren, så Kyle kunne teknisk sett spørre om han ville ha noe. Tenk om han hadde stått tålmodig og ventet på å få bestille noe å drikke? Med ryggen til baren …

«Vil du ha noe å drikke?» Kyle lente seg mot baren og snudde ansiktet slik at Eric fikk et glimt av ham fra siden.

Eric snudde hodet med en gang. «Nei da, det går bra», sa han med et høflig smil.

Det gjorde det sannelig. Han hadde på seg en blå- og hvitrutete skjorte med opprullede ermer som viste de sterke underarmene. De mørke øynene låste seg i Kyles, og blikket var selvsikkert og fast.

Hjelp. Hvis Kyle hadde én svakhet – og det hadde han ikke, for han hadde mange – så var det selvsikre, tiltrekkende eldre menn. Og selvsikre, tiltrekkende yngre menn. Og menn.

«Kyle, ikke sant?» spurte Eric. «Du er venner med Kip.»

«Det er meg.»

«Eric.» Han strakte frem hånden, og Kyle tok den.

«Jeg vet hvem du er.» Kyles tonefall var ertende og flørtende, fordi det stort sett alltid var ertende og flørtende. «Du er den fyren som gjemmer det kjekke ansiktet bak en maske hele tiden.»

Han regnet med at Eric, den heterofile keeperen, skulle trekke seg unna og finne på en unnskyldning for å gå. Eller kanskje bare gå. Men i stedet trakk han på smilebåndet og sa: «Det er sånn jeg holder meg så kjekk.»

Kyle tillot seg å nyte det lekne glimtet i Erics øyne.

«Kyle! Jeg må hente et nytt fat med øl. Klarer du deg her en liten stund?»

Kyle snudde seg mot Aram. «Selvsagt. Gå og bruk musklene dine til noe nyttig.»

Aram sendte ham et slengkyss og gikk inn på bakrommet.

«Det var snilt av Scott å booke denne festen på arbeidsplassen til Kip», sa Eric tørt.

Kyle lo. «Jeg tenkte nettopp det samme. Hvem gjør sånt?»

Eric ristet på hodet. «Scott Hunter, så klart. Han liker seg her og føler seg hjemme. Jeg er sikker på at det var det eneste han hadde i tankene.»

Kyle fikk øye på Scott i mengden – det var ikke vanskelig, for han var én nittitre høy og så ut slik Kyle alltid hadde sett for seg at Akilles gjorde. Scott lo sammen med noen venner, og Kyle klarte ikke å la være å smile. For to år siden var Scott fortsatt i skapet. Han var ensom og ville ha vært livredd for å besøke en homsebar som Kingfisher. Nå var han stamgjest her – baren hadde til og med oppkalt en drink etter ham – og var vertskap for sin egen store homofile forlovelsesfest. Kyle var glad på hans vegne. Han var glad på Kips vegne også, selv om følelsene på den fronten var litt mer kompliserte.

«Er du sikker på at du ikke vil ha noe?» spurte Kyle. «Jeg har tappet halvlitere i hele kveld, og jeg vil gjerne imponere med cocktailskillsene mine.»

«Jeg drikker ikke.»

«Å. Herregud, jeg beklager. Jeg burde ikke friste deg.»

Eric viftet med hånden. «Det er ikke sånn. Jeg er ikke fristet.»

«Ah.» Kyle la armene i kors oppå baren og bøyde seg frem. «Du er bare en veldig snill og ordentlig gutt, altså?»

Eric smilte skjevt. «For det meste.»

Vent. Flørtet Eric med ham? Samtalen virket flørtende, men Kyle hadde lang erfaring med å se begjær der det absolutt ikke fantes noe fra den andre mannens side.

Streite menn. Enda en av svakhetene hans.

«Du er heldig, for jeg lager tilfeldigvis verdens mest fantastiske mocktails.»

Øynene til Eric glitret lystig. «Sier du det?»

Kyle blunket. «Du kommer til å sverge på at det er sprit i dem. Så gode er de.»

«Jeg har egentlig ikke noe sammenligningsgrunnlag.»

«Er det virkelig så lenge siden du har tatt deg en drink?»

Før Eric rakk å svare – om han i det hele tatt hadde tenkt å svare – ble de avbrutt av en opprømt Kip Grady.

«Eric!» Kip la armen over Erics skuldre før han sjanglet fremover og dro begge mennene nærmere Kyle der han sto bak baren. Nesen til Eric sneiet nesten kinnet til Kyle. «Du er her!»

«Det er jeg», sa Eric og gled rolig ut fra armen til Kip. Han rettet seg opp og tok et skritt tilbake, men ansiktet var fortsatt avslappet med et lite smil på lur. «Har du det gøy?»

«Jeg skal gifte meg!» Kip var rød i kinnene, og øynene lyste av beruset ekstase og kjærlighet. Kyle så vekk.

«Gratulerer», sa Eric. Han lente seg mot baren og løftet den venstre hånden for å gripe om håndleddet sitt. Det var da Kyle la merke til den glatte gullringen på ringfingeren hans.

Gift. Akkurat. Selvfølgelig.

Han blunket da han skjønte at Kip prøvde å få kontakt. Han rev blikket løs fra gifteringen og opp til Kips strålende ansikt.

«Dette er Eric!» snøvlet Kip. «Han er, liksom, tidenes beste målvakt!»

«Jeg har hørt det.»

«Han er intelligent også! Han samler på kunst.» Kip sperret opp øynene da det plutselig gikk opp for ham. «Eric! Kyle studerer kunst!»

«Gjør han det?» spurte Eric og så på Kyle.

«Kunsthistorie», presiserte Kyle. «Kunst i antikken, for det meste. Så om du har noen tre tusen år gamle mosaikker i samlingen din, er jeg ekspert.»

Ansiktet til Eric sprakk opp i et bredt smil som nesten slo Kyle i bakken. Denne mannen var nydelig.

Mens Kyle holdt på å fortape seg i det kjekke ansiktet til Eric, smatt Kip bak baren og dultet borti Kyle. Han tok et halvlitersglass og begynte å tappe seg en øl, men Kyle stoppet ham. «Kom deg vekk. Du er full.»

Kip himlet dramatisk med øynene. «Greit. Tapp den, du.»

Da Kyle ga ham ølen han absolutt ikke trengte, lente Kip seg frem og kysset ham på kinnet. «Glad i deg.»

Skuldrene til Kyle stivnet. «Glad i deg også», sa han lavt. Blikket fulgte hjelpeløst etter Kip da han gikk sin vei med ølen.

«Hvor studerer du?» spurte Eric, og Kyles oppmerksomhet vendte tilbake til ham.

Kyle klarte å presse frem et lite smil. Ser du, Kyle? Det er ingen grunn til å være trist. Du har en pen, gift, streit mann som holder deg med selskap. «Columbia. Jeg jobber med masteren.»

«Imponerende.»

«Vel, før du blir altfor blendet av meg, vil jeg presisere at jeg jobber veldig sakte med masteren min. Jeg tar bare ett emne akkurat nå.»

«Imponerende likevel. Jeg tror ikke jeg har møtt noen som studerer kunst i antikken før. Hva fikk deg til å velge det?»

Erics øyne var varme og oppmerksomme. Det virket som om han faktisk var interessert i å høre svaret. «Jeg har alltid vært interessert i det, helt siden jeg var liten. Jeg hadde en illustrert barnebok om greske myter som jeg leste om og om igjen.» Han lo. «Da jeg ble eldre, skjønte jeg at de virkelige versjonene av mytene var mye mer voldelige. Og kåte.»

«Mer bestialitet enn du hadde forventet?»

Kyle viftet med hånden. «Det er det minste problemet. Uansett, voksenversjonene gjorde meg åpenbart bare mer interessert i mytologi. Noe som utviklet seg til en interesse for menneskene som skapte og trodde på disse mytene. Historiefortellerne, skjønner du?»

Eric nikket ettertenksomt. «Er bachelorgraden din også innen kunsthistorie?»

«Jeg tok fordypning i antikkens historie og latin, og så bestemte jeg meg for å ta master i kunst og arkitektur i antikken.»

«Det høres ut som et fascinerende studium.»

Kyle trakk på skuldrene. «Jeg aner ikke hva jeg skal bruke det til, men jeg liker å lære.»

«Jeg også.»

Kyle lente seg mot baren. «Å ja? Leser du mye?» Kanskje Eric var en av de allsidige idrettsutøverne som tok universitetsfag på nettet eller hørte på mange læringspodkaster.

«Jeg liker å lese. Jeg tok hovedfag i engelsk litteratur.»

Kyle ble overrasket et øyeblikk, men da han betraktet mannen foran seg, kom han frem til at litteraturstudiene kledde ham bedre enn hockey. «Hvor studerte du?»

Munnen til Eric vred seg på en måte som tydet på at han var flau over det han skulle til å si. «Harvard.»

Kyle blunket. «Har du en grad fra Harvard?»

«Ja.»

Kyle lo. Han kunne ikke noe for det. Han dekket raskt over munnen og gremmet seg over den uhøflige reaksjonen. «Beklager! Det hadde jeg ikke forventet.»

Eric ble heldigvis ikke fornærmet. «Du er ikke den første som blir overrasket. Men du kan sjekke siden min på Wikipedia om du ikke tror meg.»

«Jeg tror deg.» Det Kyle ikke kunne tro, var at universet var såpass grusomt at det satte denne absurd perfekte og strengt forbudte mannen foran ham. En eldre, atletisk og selvsikker mann med en grad i engelsk fra Harvard? Kom igjen, for faen. Kyle var fristet til å si noe veldig flørtende akkurat nå, bare for å se om han kunne rokke ved Erics rolige fasade. Bare for å se om de mørke øynene kom til å vise ubehag eller begjær.

En vakker kvinne med blondt hår og upåklagelig timing reddet Kyle fra å utføre upassende eksperimenter. Uansett kjente Kyle Erics blikk på seg hele tiden mens han lagde en vodka soda til kunden.

«Du jobber på forlovelsesfesten til vennen din», sa Eric etter at kvinnen tok med seg drinken og gikk.

«Ja. Du la merke til det?»

Eric så ut til å vurdere Kyle et øyeblikk, som om han prøvde å bli klok på ham. Det var noe ved måten Eric så på ham på som fikk Kyle til å føle seg veldig blottstilt. Han grøsset nesten.

«Jeg jobber ikke sånn på ordentlig. Det er et privat arrangement, og alle som jobber her står også på gjestelisten, for det er sånn Kip er. Men jeg kjenner egentlig ikke de fleste gjestene, så jeg hjelper gjerne til i baren.»

«Bedre enn å småprate med hockeyspillere.» Eric smilte litt da han sa det.

Kyle bøyde seg frem. «For det meste.»

Eric tidde et øyeblikk. Han stirret inntrengende på Kyle, som om han avdekket alle hemmelighetene hans med øynene. Det lille, fornøyde smilet lå fortsatt på leppene hans, og Kyle ante ikke hva som egentlig skjedde. Pikken hans var i hvert fall med på det. Pikken hans tente alltid på utilgjengelige menn, så den kunne bare dra til helvete.

«Så. Mocktails», sa Kyle og brøt spenningen som det antagelig bare var han som følte. Han klappet hendene sammen. «Er du allergisk mot noe?»

«Katter», sa Eric.

Kyle rynket pannen. «Oi. Da må jeg endre på oppskriften.»

Eric lo. Latteren var varm og fantastisk. Kyle hadde lyst til å pakke seg inn i den som et teppe. Streit. Gift. Kyle gjentok det for seg selv. Streit, gift og profesjonell hockeyspiller. Og sikkert femten år eldre i tillegg.

«Du trenger ikke å lage noe til meg. Jeg mener det», sa Eric. «Jeg må snart dra uansett.»

Kyle burde ikke ha følt seg så skuffet som han gjorde. «Er du sikker?»

«Ja, jeg …» Eric dempet stemmen. «For å være ærlig, mellom oss, så er jeg glad i Scott. Og Kip. Men jeg føler at jeg har feiret forholdet deres i snart tre år nå.»

Kyle gliste fornøyd. «Jeg vet, ikke sant? Altså, vi skjønner tegninga. Dere er perfekte og forelsket.»

«Motbydelig», istemte Eric. Begge lo.

«Men seriøst», sa Eric og så litt skamfull ut over det han hadde sagt om vennene sine, «jeg er kjempeglad på deres vegne. Spesielt Scott. Jeg har kjent ham lenge, og han … vel, han fortjener å være lykkelig.»

Kyle fikk øye på Kip og Scott i mengden. Scott holdt en arm rundt Kips skuldre, og begge strålte. «Han fikk en bra mann», sa Kyle vemodig. Da blikket hans vendte tilbake til Eric, ante han sympati i den andre mannens øyne. Det var overraskende.

«Det gjorde han», bekreftet Eric.

Kyle himlet med øynene, et umodent trekk han gjorde når han ikke orket å forholde seg til følelser. «Uansett. Jeg burde rydde inn litt tomgods.» Han tok et brett og ga Eric et blunk til avskjed før han bega seg ut i den berusede vrimmelen.

Eric så Kyle manøvrere seg gjennom den overfylte baren. Han så de smale hoftene gli hit og dit for å unngå bord og mennesker. Han så de lange fingrene plukke flasker og tomme glass fra bordene. Han så leppene bre seg ut i et lekent smil hver gang noen snakket til ham.

Han så antagelig altfor lenge på ham. Helt til en hånd på Erics skulder rev ham ut av transen.

«Hvem er det du har i kikkerten?» Erics lagkamerat og venn, Carter Vaughan, hadde klart å snike seg innpå ham, noe som ikke var så enkelt. «Det er ikke så mange single damer her i kveld, men Matti er nok en mulighet.»

«Hva er det egentlig du snakker om?»

«Altså, jeg er streit. Tusen prosent. Og jeg er en million prosent forpliktet til Gloria, men jeg skal innrømme det: Matti Jalo får meg til å snu meg noen ganger.»

«Jeg ser ikke på noen», løy Eric. «Jeg falt bare ut et øyeblikk.»

«Det tror jeg på. Så lenge du ikke tenker på kampen i går. Dette er en fest, Benny!»

«Jeg gjør ikke det.»

Carter hevet begge øyebrynene og tok så en slurk av ølen sin.

«Jeg gjør ikke det», insisterte Eric.

«Ok. Har du det gøy, eller?»

Eric trakk på skuldrene. «Ja da. Jeg er glad for at de endelig gifter seg, vet du.»

«Det burde de ha gjort for ett år siden.»

«Jeg synes det er lurt å vente. Man bør vite helt sikkert at det er den man vil tilbringe resten av livet med.»

«Jeg er ganske sikker på at Scotty visste det i løpet av en uke.»

Eric kunne ikke si noe på det. Ekteskapet hans hadde lært ham at det ikke var særlig lurt å forhaste seg inn i forpliktelser, men selv han så hjertene i Scott og Kips øyne når de så på hverandre.

«Hvordan går det med deg?» spurte Carter. Det lekne glimtet i øynene myknet til noe som lignet mer på bekymring. «Er dette vanskelig for deg?»

Eric tok seg tid til å vurdere spørsmålet. Han likte å vurdere alle spørsmål før han svarte. «Litt. Kanskje. Ikke at jeg ikke er glad på Scotts vegne, men jeg har tenkt på mitt eget bryllup.»

Det ertende glimtet var tilbake i Carters øyne. «Klarer du å huske så langt tilbake?»

«Hold kjeft.»

«Jeg har glemt det. Var Holly en krigsbrud? Var hun sykepleieren din etter at tyskerne skjøt deg?»

«Greit, jeg drar hjem.»

Carter dultet borti ham. «Men seriøst. Det er leit hvis dette er tøft for deg.»

«Det har gått nesten ett år. Jeg har kommet over det. Jeg savner ikke Holly, men jeg savner …» Eric ristet på hodet.

«Jevnlig sex?» gjettet Carter.

«Selskap», fullførte Eric med et stygt blikk på Carter. «Holly og jeg tilbrakte ikke mye kvalitetstid sammen de siste årene, men det var fint å ha noen å snakke med om kvelden likevel. Når vi begge var hjemme.»

«Jeg vedder på at vi kan finne noen som ikke ville hatt noe imot å holde deg med selskap», sa Carter og fikk det til å høres lite stuerent ut.

Eric så bort på Kyle igjen – brettet hans var tungt lastet med tomme ølflasker og halvlitere. Eric kunne se stoffet i den hvite T-skjorten stramme over bicepsen. Han hadde en atletisk figur – ikke pumpet som den andre bartenderen, men slank og markert. Eric lurte på om han drev med idrett, eller om han bare trente mye.

«Jeg tror jeg drar hjem», sa Eric, for all kikkingen bort på den svært unge mannen i baren var helt klart et tegn på at det var på tide å dra.

«Må hvile de gamle beina», spøkte Carter.

«Ja da, ja da.» Eric tok den lange, svarte ullfrakken sin og det olivengrønne kasjmirskjerfet fra ryggen på en barkrakk.

Mens han surret skjerfet rundt halsen, kom Kyle tilbake og satte det tunge brettet ned på bardisken. Han børstet de blonde hårlokkene, som hadde falt ned over det ene øyet, tilbake på plass med fingrene. «Går du?»

«Ja.» Eric så på armbåndsuret, som om tiden på en eller annen måte kunne rettferdiggjøre å forlate festen akkurat nå. Klokka var ikke engang elleve.

«Over leggetid?» Kyles stemme hadde falt til en sensuell, hes klang som Eric visste var ment ertende, men det sendte et overraskende støt gjennom ham.

«Jeg er egentlig ingen festløve.»

Det Kyle gjorde akkurat nå – lente seg mot baren med armene i kors med den ene skulderen hevet akkurat nok til at kanten på T-skjorten gled opp og så vidt avslørte en stripe av den flate magen – fungerte sikkert på mange menn. Det var unektelig forlokkende. Eric rev blikket løs fra stripen med hud og ristet på hodet mens han kneppet frakken.

«Jeg husker da du pleide å være morsom, Benny», sa Carter.

«Nei, det gjør du ikke», sa Eric flatt.

Carter lo. «Nei. Jeg gjør egentlig ikke det.»

«God natt, Carter.» Så snudde Eric seg mot Kyle. «Det var hyggelig å snakke med deg, Kyle.»

«I like måte.» Ordene gled ut av munnen på Kyle, fyldige og på grensen til latterlige. Eric ble flau over varmen som spredte seg nederst i magen. Han snudde seg og skrittet mot utgangen før noen la merke til at han holdt på å miste fatningen. Han likte ikke å fremstå som noe annet enn stødig og urokkelig til enhver tid.

Han gikk ut i det kalde novemberregnet og ønsket at han hadde på seg noe vannavstøtende i stedet for ullfrakken fra Burberry. Det isende regnet fungerte imidlertid som en kalddusj og dempet gnistene som hadde rast gjennom Eric helt siden han fikk øye på Kyle i kveld. Sannheten var at han hadde vært … oppmerksom på Kyle en stund. Eric hadde vært på Kingfisher en håndfull ganger i løpet av de siste par årene. Han dro dit hvis Kip var på jobb, tilsynelatende for å holde Scott med selskap, men egentlig satt han bare der mens Scott så på at kjæresten serverte drikkevarer.

Den andre gangen han ble med, jobbet Kyle sammen med Kip, og Eric ble tiltrukket av ham av grunner han fortsatt ikke kunne sette ord på.

Vel. Han kunne delvis sette ord på det. Det hadde helt klart noe å gjøre med Kyles isblå øyne og det lette, forførende smilet hans. Han virket selvsikker og morsom på en helt annen måte enn Erics lagkamerater. Det var forlokkende.

Eric la merke til folk. Det hadde han alltid gjort. Evnen til å observere alt og alle rundt seg var en vesentlig del av karrieren hans som målvakt. Til tross for det ble han ikke ofte tiltrukket av andre mennesker. Men han var helt klart tiltrukket av Kyle.

Selv om det var over et år siden sist han hadde sex, savnet ikke Eric det. Han klarte alltid å tilfredsstille det seksuelle behovet sitt på en eller annen måte. Men nå, etter noen flørtende ord og smil fra en vakker, ung bartender, krevde plutselig kjønnsdriften hans oppmerksomhet.

Tidligere ville det faktum at den aktuelle bartenderen var en mann, skremt vettet av Eric. Størstedelen av livet hadde han valgt å overse den delen av seg selv som ble tiltrukket av menn. Han hadde jo vært gift med Holly, så det hadde ikke vært noen grunn til å tenke på det. Det var det han hadde sagt til seg selv.

Men ting hadde forandret seg siden Scott Hunter sto frem som homofil. Eric var heldig nok til å ha orkesterplass til Scotts lykke da han endelig tillot seg å leve og elske slik han tidligere hadde vært redd for å gjøre. Han var ikke som Scott. Han hadde elsket Holly, og han hadde aldri blitt tvunget til å skjule hvem han egentlig er. Ikke på den måten. Han hadde bare valgt å ikke avsløre hele seg, fordi han aldri hadde hatt behov for det.

Men etter skilsmissen, og nå som han levde i en ny verden der det ikke var utenkelig for en hockeyspiller å være tiltrukket av menn, hadde Eric tillatt seg å undersøke det han hadde begravd for så lenge siden. Tillatt seg å pirke litt i det. Han tenkte han kanskje ville utforske det nå som han hadde muligheten. Men hvordan? Hvordan i all verden begynner man med noe slikt?

Med en flørtende bartender?

Nei. Absolutt ikke. Kyle var altfor ung – knapt nok eldre enn rookiene på laget – så det var fullstendig upassende. Dessuten ville det være ydmykende. Hvor stor midtlivskrise-klisjé ønsket Eric egentlig å være? Det kom rett og slett ikke på tale å date en mann som var nesten halvparten så gammel som ham. Det måtte finnes et tryggere og mer fornuftig alternativ.

For første gang i Erics liv virket ikke det trygge og fornuftige spesielt forlokkende.

